Dupudop ti napan nagpaagas nga umili ken naggapu pay iti dadduma nga ili ken benneg ti sosiedad tapno gundawayanda iti naipaay a libre a medical treatment ket nakategoria dagiti nagagasanda iti Medical, Dental, Surgery (Minor kas iti operasion ti cysts ken circumcision), Pedia, BP, Glucose Count ken panag-check up iti an-annayen ti mata ken panagitedda pay iti libre a Sunglasses.
Timmulong met dagiti Medical Personnel ti RHU Cabugao nga idauluan ni Dr. Bernardino M. De Gracia, OIC Municipal Health Officer kadagiti bisita a Dodoktor.
Impakaammo dagiti Medical Representatives iti pannaki-amad ti Web In-Action iti dayta a petsa a sakbayna ket naggapuda iti Tacloban City a nagitedanda met iti libre a serbisio ti panagagas para kadagiti biniktima ti Supertyphoon Yolanda nupay iti Ilocos Sur iti kangrunaan a turongen ti Medical Team-da.
Mapatta-patta nga iwayatda ti Medical Mission kadagiti ili ti Probinsia ti Ilocos Sur agingga inton Disiembre 22, 2013.
Daytoy a tignay-sibiko ken medikal ket tinawen nga ar-aramiden ti grupo ket maysa ti ili ti Cabugao, Ilocos Sur a mabembenepisiaran kadaytoy babaen iti nasinged a pannakikammayet ti Gobierno Munisipal nga idauluan ni Mayor Edgardo “Ediboy” S. Cobangbang, Jr.
Naaramid ti Luncheon ken panagsasarita nga insagana ti LGU Cabugao kadagiti sangaili a taga-ballasiw taaw iti Municipal Conference Building kas panangiparikna ti nabara a panangsarabo ti Pamilia-LGU Cabugao ken umili ti Cabugao, Ilocos Sur kadakuada. # (Web In-Action)
ilo_Latn ilo_Latn ilo_Latn ilo_Latn ilo_Latn ilo_Latn